作者:駱賓王
標題:夏日遊德州贈高四
內容:日觀鄰全趙，星臨俯舊吳。鬲津開巨浸，稽阜鎮名都。紫雲浮劍匣，青山孕寶符。封疆恢霸道，問鼎競雄圖。神光包四大，皇威震八區。風煙通地軸，星象正天樞。天樞限南北，地軸殊鄉國。闢門通舜賓，比屋封堯德。言謝垂鉤隱，來參負鼎職。天子不見知，群公詎相識。未展從東駿，空戢圖南翼。時命欲何言，撫膺長歎息。歎息將如何，遊人意氣多。白雪梁山曲，寒風易水歌。泣魏傷吳起，思趙切廉頗。淒斷韓王劍，生死翟公羅。羅悲翟公意，劍負韓王氣。驕餌去易論，忌途良可畏。夙昔懷江海，平生混涇渭。千載契風雲，一言忘賤貴。去去訪林泉，空穀有遺賢。言投爵裡刺，來泛野人船。締交君贈縞，投分我忘筌。成風郢匠斫，流水伯牙弦。牙弦忘道術，漳濱恣閒逸。聊安張蔚廬，詎掃陳蕃室。虛室狎招尋，敬愛混浮沉。一諾黃金信，三複白珪心。霜松貞雅節，月桂朗沖襟。靈臺萬頃浚，學府九流深。談玄明毀璧，拾紫陋籝金。鷺濤開碧海，鳳彩綴詞林。林虛星華映，水澈霞光淨。霞水兩分紅，川源四望通。霧卷天山靜，煙銷太史空。鳥聲流向薄，蝶影亂芳叢。柳陰低槧水，荷氣上燻風。風月芳菲節，物華紛可悅。將歡促席賞，遽爾又歸別。積水帶吳門，通波連禹穴。贈言雖欲盡，機心庶應絕。潘岳本自閑，梁鴻不因熱。一瓢欣狎道，三月聊棲拙。棲拙隱金華，狎道訪仙查。放曠愚公穀，消散野人家。一頃南山豆，五色東陵瓜。野衣裁薜葉，山酒酌藤花。白雲離望遠，青溪隱路賒。儻憶幽巖桂，猶冀折疏麻。